Carlo Levi

Carlo Levi emri i plotë Carlo Graziadio Levi, shqiptohet Karlo Levi, (Torino, 29 nëntor 1902 - Romë, 4 janar 1975) ka qenë një aktivist politik antifashist, piktor, publicist italian i cili u bë i njohur në letërsinë evropiane me romanin autobiografik Cristo si è fermato a Eboli ("Krishti u ndal në Eboli"). 

Jeta
Levi u lind në një familje të borgjezisë hebraike të Torinos, i biri i mjekut Ercole dhe Annetta Treves. Ai ndoqi rrugën e të atit dhe u diplomua për mjekësi në vitin 1924, por atë profesion e braktisi gradualisht për të ndjekur pasionet e tij për pikturën dhe publicistikën politike.

Në 1931 i bashkohet lëvizjes antifashiste “Drejtësi dhe Liri” të drejtuar nga aktivisti në mërgim Carlo Rosselli. Në vitin 1934, Levi arrestohet dhe një vit më pas, si njëri prej rreth 12,000 kundërshtarëve politikë që Musolini "u ndryshoi vendbanim" nëpër zona të thella, riarrestohet dhe dëbohet në malësitë e Italisë së jugut -- fillimisht në Grassano, e më pas në Aliano të Lukanias, krahinë që përfshin kryesisht rajonin e sotëm të Bazilikatës. 

Për të përshkruar atë përvojë, ai botoi në vitin 1945 “Krishti u ndal në Eboli”, njëri ndër prezantimet e para të dallimeve të thella mes jugut të Italisë dhe pjesës tjetër të atij vendi. Libri pati sukses të menjëhershëm dhe vlerësim nga kritika. Ai është përkthyer në mbi njëzet gjuhë. Në shqip u botua në vitin 1979 me titullin "Tokë e mohuar" nga shtëpia botuese "Naim Frashëri" në Tiranë.

"Krishti u ndal në Eboli" u bë film nga regjisori italian Francesco Rosi po në vitin 1979, me aktorët Gian-Maria Volonté, Irene Pappas dhe Lea Massari.Faqja e filmit Il Cristo si è fermato a Eboli në IMDB.

Carlo Levi bashkëjetoi deri në fund të jetës me vajzën e poetit italian Umberto Saba, Linuccia-n.


Referime

Kategoria:Italianë
Kategoria:Lindje 1902
Kategoria:Vdekje 1975